**Informatīvais ziņojums**

**"Par atļauju Tieslietu ministrijai (Tiesu administrācijai un Valsts tiesu ekspertīžu birojam) uzņemties papildu saistības un īstenot projektus, piesaistot finansējumu no ārvalstu finanšu instrumentiem"**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus piešķir atbilstoši Ministru kabineta 2012. gada 31. jūlija noteikumu Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" 34.3. apakšpunktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Tieslietu ministrijas (turpmāk – TM) padotības iestādes Tiesu administrācija (turpmāk – TA) un Valsts tiesu ekspertīžu birojs (turpmāk – VTEB) ir izrādījušas iniciatīvu piedalīties ārvalstu finanšu instrumentu finansētos projektu konkursos, iesniedzot projektu iesniegumus un iegūstot tiesības īstenot projektus, piesaistot finansējumu no ārvalstu finanšu instrumentiem.

TA ir ieguvusi tiesības īstenot projektu "Dalībvalstu zemesgrāmatu starpsavienojuma platformas savienojums 2 – centrālās zemesgrāmatu savienojuma (LRI) platformas izstrāde papildu dalībvalstīm" (angļu valodā – *LRI Member State Connection 2 – Connection of additional Member States to the Land Registers Interconnection Platform*) " (turpmāk – LRI II projekts) partnerinstitūcijas statusā Eiropas Komisijas (turpmāk – EK) Tieslietu direktorāta finanšu programmas "Tiesiskums 2014–2020"[[1]](#footnote-1) (turpmāk – Programma "Tiesiskums 2014–2020") atklātā konkursā Nr. JUST-JACC-EJU-AG-2019[[2]](#footnote-2) (turpmāk – e-Tiesiskuma konkurss) starptautisku un nacionālu e-Tiesiskuma projektu atbalstam. Informatīvā ziņojuma sagatavošanas brīdī ir zināms, ka LRI II projekts ir apstiprināts.

Vienlaikus VTEB ir ieguvis tiesības īstenot projektu "Nozieguma vietā atstāto pēdu kvalificēšana tiešsaistē" (turpmāk – VTEB projekts) kā projekta partneris. VTEB projekta vadošais partneris ir Itālijas valsts Jauno tehnoloģiju, enerģētikas un ilgtspējīgas attīstības aģentūra. VTEB projekts tika iesniegts EK pamatprogrammas pētniecībai un inovācijai "Apvārsnis 2020" ("*Horizon 2020*") (turpmāk – Programma Apvārsnis) atklātā projektu konkursā Nr. H2020-SU-SEC-2018-2019-2020 un uz ziņojuma sagatavošanas brīdi ir zināms, ka VTEB projekts ir apstiprināts.

Programmā "Tiesiskums 2014–2020" ir noteikts maksimālais finansējuma apjoms, ko iespējams saņemt kā avansa maksājumu no EK. Līdz ar to LRI II projekta ieviesējiem jāspēj līdzfinansēt ne tikai projekta izdevumus, bet arī priekšfinansēt daļu no EK finansējuma, kas tiks saņemts no EK kā noslēguma maksājums pēc projekta noslēguma atskaites apstiprināšanas, kā arī nodrošināt finansējumu neattiecināmo izmaksu (pievienotās vērtības nodoklis (turpmāk – PVN)) segšanai.

Saskaņā ar Programmas "Tiesiskums 2014–2020" e-Tiesiskuma konkursa nosacījumiem piešķirtais EK granta finansējums nepārsniedz 90 % no kopējām projekta attiecināmajām izmaksām, līdz ar to vismaz 10 % no tām nepieciešams līdzfinansēt projekta pieteikuma iesniedzējam un tas darāms no līdzekļiem, kas vienlaikus nav ES budžeta līdzekļi.

Savukārt saskaņā ar Programmas Apvārsnis nosacījumiem piešķirtais EK granta finansējums ir 100 % no kopējām VTEB projekta attiecināmajām izmaksām, bet VTEB projekta īstenošanai nepieciešams nodrošināt priekšfinansējumu. Pēc VTEB projekta noslēguma atskaites apstiprināšanas, TM, pēc VTEB projekta noslēguma maksājumu saņemšanas no EK, atmaksās valsts budžetā finanšu līdzekļus priekšfinansējuma ietvaros saņemtajā apjomā.

Ņemot vērā, ka projektu ieviešana un to īstenošanas rezultāti veicina tieslietu sistēmas attīstību, piesaista papildu finanšu līdzekļus valsts budžetam no ES budžeta, un, lai atbilstoši Ministru kabineta 2018. gada 17. jūlija noteikumos Nr. 421 "Kārtība, kādā veic gadskārtējā valsts budžeta likumā noteiktās apropriācijas izmaiņas" noteiktajai kārtībai varētu iesniegt pieprasījumu līdzfinansējuma, priekšfinansējuma un finansējumu neattiecināmo izmaksu (PVN) nodrošināšanai no valsts budžeta līdzekļiem, TM ir sagatavojusi informatīvo ziņojumu. Pamatojoties uz šo informatīvo ziņojuma Ministru kabinets pieņemtu lēmumu atļaut TM un TA uzņemties valsts budžeta ilgtermiņa saistības un īstenot projektus, kas tiek finansēti no ārvalstu finanšu instrumentiem. TM apņemas nodrošināt, ka projektu, kuru finansējums tiks piesaistīts no ārvalstu finanšu instrumentiem, saturs nedublēsies ar projektiem, kas tiek īstenoti TM pārziņā esošo ES struktūrfondu un Kohēzijas fonda 2014.–2020. gada plānošanas perioda darbības programmas "Izaugsme un nodarbinātība" specifisko atbalsta mērķu un Norvēģijas finanšu instrumenta ietvaros.

**2. Informācija par programmu Apvārsnis 2020**

Programma Apvārsnis ir lielākā ES pētniecības un inovāciju programma ar pieejamo finansējumu aptuveni 80 miljardu EUR apjomā, kas atvēlēta laika posmam no 2014. līdz 2020. gadam. Papildus piesaistot arī privātas investīcijas, šī programma nodrošina atklājumus, inovācijas un pasaules nozīmes tehnoloģiskos izrāvienus, pārnesot idejas no pētnieciskām laboratorijām uz ražošanas uzņēmumiem. Programma Apvārsnis izveidota ar Eiropas Parlamenta un Padomes 2013. gada 11. decembra Regulu (ES) Nr. 1291/2013, ar ko izveido Pētniecības un inovācijas pamatprogrammu "Apvārsnis 2020" (2014.–2020. gads) un atceļ Lēmumu Nr. 1982/2006/EK[[3]](#footnote-3).

Programmas Apvārsnis **vispārīgais mērķis** ir veicināt uz zināšanām un inovāciju balstītas sabiedrības un ekonomikas veidošanu ES, piesaistot papildu finansējumu pētniecībai, attīstībai un inovācijai un, sekmējot pētniecības un attīstības mērķu sasniegšanu, tostarp attiecībā uz mērķi līdz 2020. gadam finansējumu pētniecībai un attīstībai visā ES, palielināt līdz 3 % no iekšzemes kopprodukta (IKP.) Tādējādi Programma Apvārsnis atbalsta stratēģijas "Eiropa 2020" un citu Savienības politikas virzienu īstenošanu, kā arī Eiropas Pētniecības telpas (EPT) izveidi un darbību.

Programmas ietvaros tiek atbalstītas **šādas prioritātes**:

1. zinātnes izcilība;

2. vadošā loma rūpniecībā;

3. sabiedrības problēmu risināšana.

Programmā Apvārsnis var iesaistīties:

1. valstis, kas pievienojas ES, kandidātvalstis un iespējamās kandidātvalstis saskaņā ar vispārīgiem principiem un vispārīgiem noteikumiem un nosacījumiem, ko piemēro šādu valstu dalībai ES programmās un kas paredzēti attiecīgajos pamatnolīgumos un Asociācijas padomju lēmumos vai tamlīdzīgos nolīgumos;

2. tās Eiropas Brīvās tirdzniecības asociācijas (EBTA) locekles vai valstis vai teritorijas, kuras uzskaitītas Eiropas Parlamenta un Padomes Regulas (ES) Nr. 1303/2013 (19) pielikumā, un kuras atbilst šādiem kritērijiem:

2.1. attīstītas spējas zinātnē, tehnoloģijās un inovācijā;

2.2. veiksmīga pieredze dalībā ES pētniecības un inovācijas programmās;

2.3. ir nodrošināta taisnīga un vienlīdzīga rīcība saistībā ar intelektuālā īpašuma tiesībām;

3. septītās pamatprogrammas asociētās valstis vai teritorijas.

**3. Informācija par Programmu "Tiesiskums 2014–2020"**

Programma "Tiesiskums 2014–2020" izveidota 2013. gada 17. decembrī ar Eiropas Parlamenta un Padomes 2013. gada 17. decembra regulu (ES) Nr. 1382/2013, ar ko izveido programmu "Tiesiskums 2014–2020" laikposmam no 2014. gada līdz 2020. gadam. Programma "Tiesiskums 2014–2020" ir turpinājums EK 2007.–2013. gada plānošanas perioda programmām: "Civiltiesības", "Krimināltiesības" un "Narkomānijas novēršana un informēšana par narkomāniju". Programmas "Tiesiskums 2014–2020" mērķis ir radīt vienotu tiesiskuma telpu (nacionālo, ES un starptautisko tiesību normu harmonizēšana) ES, lai veicinātu tiesībaizsardzības iestāžu pieejamību un pārrobežu lietu risināšanu tiesās.

Programmas "Tiesiskums 2014–2020" ietvaros tiek atbalstīta projektu izstrāde šādās jomās:

1. tiesiskā sadarbība civillietās un  krimināllietās;
2. tiesnešu un tiesu darbinieku apmācības, tai skaitā valodas un juridiskā terminoloģija, lai ES ietvaros veidotu vienotu tiesu darbības kultūru;
3. tiesu pieejamības veicināšana un noziegumos cietušo un par noziegumu izdarīšanā apsūdzēto personu tiesību aizstāvēšana tiesas procesa gaitā;
4. narkotiku izplatīšanas apkarošana (pārrobežu tiesiskā sadarbība un noziegumu prevencija).

Programmas "Tiesiskums 2014–2020" ietvaros izstrādātajiem projektiem jādod ieguldījums attiecīgās problēmas risināšanai ne tikai reģionālajā vai vietējā līmenī, bet visas Eiropas līmenī (*European added value*).

EK Programmas "Tiesiskums 2014–2020" ietvaros plāno piešķirt finansējumu 378 miljonu EUR apmērā, savukārt 2019. gada darba programmā[[4]](#footnote-4) paredzēts kopējais finansējums 44 miljonu EUR apmērā.

Programmas "Tiesiskums 2014–2020" 2019. gada darba programma atbalsta projektus, kas veido un atbalsta tiesisko sadarbību civillietās un krimināllietās, projektus, kas nodrošinās tiesiskās apmācības, tostarp par juridisko terminoloģiju, projektus, kas veicinās efektīvu piekļuvi tiesām un veicinās noziegumos cietušo tiesības, vienlaikus ievērojot tiesības uz aizstāvību un projektus, kas atbalsta iniciatīvas narkotiku apkarošanas politikas jomā attiecībā uz tiesu iestāžu sadarbību un noziedzības novēršanas aspektiem, kas ir cieši saistīti ar programmas vispārējo mērķi

Programmas "Tiesiskums 2014–2020" 2019. gada darba programma cieši atspoguļo prioritātes, kas noteiktas EK darba programmā 2019. gadam, un dos ieguldījumu EK prioritātē "Tiesiskuma un pamattiesību joma, kuras pamatā ir savstarpēja uzticēšanās".

Savukārt e-Tiesiskuma konkursa finansējums ir 2,2 miljoni EUR. Konkursa mērķis ir atbalstīt tādu Eiropas mēroga elektronisku risinājumu un pakalpojumu izstrādi tiesiskuma jomā, kuriem ir potenciāls radīt taustāmu pievienoto vērtību.

**4. Informācija par LR II projektu**

LRI II projekts ir iesniegts un saņēmis EK atbalstu. Projekta īstenošana plānota 15 mēnešus, uzsākot tā īstenošanu no 2020. gada 1. marta. Šobrīd noris līguma e-parakstīšana, līguma e-parakstīšana plānota līdz 2020. gada februārī. Projekta LRI II vadošais partneris ir Austrijas Federālā Konstitucionālo lietu, reformu, noteikumu atcelšanas un tieslietu ministrija (angļu valodā – *Austrian Federal Ministry of Constitutional Affairs, Reforms, Deregulation and Justice*). Projekta LR II partneri ir Tiesu administrācija (Latvija), Reģistru un informācijas sistēmu centrs (Igaunija), Spānijas nekustamo īpašumu reģistrs, Ungārijas valdība (Premjerministra birojs) un Portugāles reģistru un notāru institūts.

EK ir izstrādājusi zemes reģistru starpsavienojumu platformu portālā <https://e-justice.europa.eu>, lai nodrošinātu centralizētu piekļuvi ES dalībvalstu informācijai, kas saistīta ar nekustamo īpašumu. Projekta LRI II ietvaros tiks izveidots standartizēts savienojums starp dažādām ES zemesgrāmatu informācijas sistēmām.

**Pirmais solis,** uzsākot projektu, būs sākotnējās analīzes posms, kurā tiks iegūts pārskats par projekta partneru – Latvijas, Portugāles, Spānijas un Ungārijas zemesgrāmatu sistēmām, kā arī novērtēta gatavība nodrošināt datu, kas nepieciešami savienošanai, funkcionalitāti. Tiks izsvērta valstu organizatoriskā gatavība, datu kvalitāte, juridiskie aspekti un tehnoloģiskā sagatavotība.

**Nākamais LRI II projekta posms** koncentrēsies uz starpsavienojuma tehnoloģiskajiem aspektiem partnervalstīs. Izmantojot iepriekšējā projekta "*LRI MS Connection"* rezultātus, tiks izstrādāti jauno projekta dalībnieku valstu nacionālo komponentu struktūra un datu apmaiņas moduļi.

Projekts LRI II nodrošinās visus rezultātus elektroniskā formā angļu valodā.

Palielinoties Eiropas Savienības pilsoņu mobilitātei, palielinās pārrobežu finanšu darījumu skaits, tādejādi pieaug gan Eiropas Savienības pilsoņu nekustamā īpašuma iegāde citās dalībvalstīs, gan pārrobežu civilprocesu un kriminālprocesu skaits. Eiropas Parlaments un Eiropas Savienības Padome ir izstrādājusi virkni instrumentu, lai izveidotu un sargātu brīvības, drošības un tiesiskuma telpu, kas ietekmē pārrobežu tiesvedību. Piemēram, *EIROPAS PARLAMENTA UN PADOMES REGULA (ES) Nr. 650/2012 (2012. gada 4. jūlijs)[[5]](#footnote-5) par jurisdikciju, piemērojamiem tiesību aktiem, nolēmumu atzīšanu un izpildi un publisku aktu akceptēšanu un izpildi mantošanas lietās un par Eiropas mantošanas apliecības izveidi* ļauj viegli veikt pārrobežu mantošanas procesu. Bieži zemes reģistra informācija ir iegūstama lēnā un izmaksu ziņā neefektīvā procedūrā. Tiesnešiem un tiesas darbiniekiem vai notāriem, strādājot pie pārrobežu mantošanas lietām, jāspēj veikt meklēšanu pēc personas vārda un identificēt mirušās personas īpašumu citas dalībvalsts zemesgrāmatā. *EIROPAS PARLAMENTA UN PADOMES REGULA (ES) 2018/1805 (2018. gada 14. novembris) par iesaldēšanas rīkojumu un konfiskācijas rīkojumu savstarpējo atzīšanu*[[6]](#footnote-6) ļauj noziedzniekiem vieglāk atņemt viņu nelikumīgajā rīcībā iegūtos aktīvus. Lai iegūtu informāciju par noziedznieku iegādāto īpašumu, projekts ļaus prokuroriem viegli un ātri veikt meklēšanu ES zemes reģistros, neapgrūtinot ar konsultācijām kolēģus dalībvalstīs.

Turklāt kapitāla brīva aprite ES kā viens no vienotā tirgus galvenajiem elementiem ietver:

* spēju veikt nekustamā īpašuma pirkšanu citā valstī, ko atvieglos aktuāli un ticami zemesgrāmatas dati;
* EK ierosinātais zemesgrāmatu starpsavienojuma (LRI) projekts ir Eiropas Savienības iniciatīva;
* mazinās jautājumus par zemes reģistrācijas sistēmu neatbilstību, sarežģītību un daudzveidību starp dalībvalstīm;
* Eiropas Savienības pilsoņiem un juridiskajiem speciālistiem jāspēj veikt meklēšana un iegūt īpašumu un ar to saistīto īpašumu informāciju, izmantojot vienu daudzvalodu saskarni.

Šobrīd ar starpsavienojumu platformu portālā <https://e-justice.europa.eu> ir savienota tikai Austrija un Igaunija. Šajā projektā saskarni papildinās jaunie projekta partneri.

Kopējais TA attiecināmais LRI II projekta budžets ir 144 859 EUR, no tā ES finansējums veido 90 % jeb 130 373 EUR, bet nepieciešamais nacionālais līdzfinansējums ir 10 % jeb 14 486 EUR.

Saskaņā ar LRI II projekta nosacījumiem EK mēneša laikā pēc projekta līguma parakstīšanas pārskaitīs vadošajam partnerim avansa maksājumu, savukārt vadošais partneris pārskaitīs TA priekšfinansējumu 65 % apmērā jeb 84 742 EUR no ES finansējuma, savukārt 35 % jeb 45 631 EUR tiks pārskaitīti pēc projekta gala atskaites apstiprināšanas.

Saskaņā ar EK finansēto projektu īstenošanas nosacījumiem, PVN ir neattiecināmās izmaksas. Līdz ar to LRI II projekta īstenošanas laikā pasākumiem, kuriem saskaņā ar Latvijas normatīvo regulējumu ir jāpiemēro PVN likme, papildus ir nepieciešams finansējums neattiecināmo izmaksu (PVN) segšanai 17 951 EUR apmērā.

Līdz ar to kopējais plānotais TA budžets, t.sk. neattiecināmo izmaksu segšanai, LR II projekta ietvaros ir 162 810 EUR.

TA izdevumus veido 43 800 EUR personāla izmaksas, 15 582 EUR komandējumu izdevumi (ceļš, viesnīca, dienas nauda), 70 000 EUR pakalpojuma līgumu izmaksas (Valsts vienotās datorizētās zemesgrāmatas sistēmas pilnveide), neparedzētie izdevumi 9 477 EUR, citas izmaksas 6 000 EUR, tajā skaitā, darba grupas semināra organizēšanai Rīgā nepieciešamās izmaksas, kā arī publicitātes nodrošināšanas izmaksas un izmaksas 17 951 EUR apmērā neattiecināmo izmaksu (PVN) segšanai par preču un pakalpojumu iegādi LRI II projekta rezultātu ieviešanai.

TA nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2020** | **2021** | **2022** | **KOPĀ** |
| **Avansa/noslēguma maksājums** | 84 742 | 0 | 45 631 | **130 373** |
| **Attiecināmie izdevumi (EK līdzfinansējums) TA budžeta daļai** | 41 883 | 88 490 | 0 | **130 373** |
| **Attiecināmie izdevumi (nacionālais līdzfinansējums)** | 4 654 | 9 832 | 0 | **14 486** |
| **Attiecināmie izdevumi – priekšfinansējums (nacionālais finansējums)** | 0 | 45 631 | 0 | **45 631** |
| **Neattiecināmie izdevumi (nacionālais finansējums)** | 776 | 17 175 | 0 | **17 951** |
| **Priekšfinansējuma (nacionālais finansējums) atmaksa valsts budžetā** |  |  | 45 631 | **45 631** |

LRI II projekta tabulā norādītās summas sadalījumā pa gadiem ir indikatīvas un var mainīties pēc līguma noslēgšanas.

LRI II projekta īstenošanai nepieciešamais valsts budžeta līdzfinansējums, priekšfinansējums un neattiecināmās izmaksas (PVN) tiks pārdalīti no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc projekta īstenošanas un attiecināmo izmaksu apstiprināšanas EK veiks noslēguma maksājumu projekta vadošajam partnerim, kas, savukārt, pārskaitīs TA atlikušā maksājuma daļu 45 631 EUR apmērā, kas tiks atmaksāta valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos.

**5. Informācija par VTEB projektu**

VTEB projekts iesniegts Programmas Apvārsnis atklātā projektu konkursa Nr. H2020-SU-SEC-2018-2019-2020 ietvaros. VTEB projektā piedalās kā partneris. VTEB projekta vadošais partneris ir Itālijas Valsts jauno tehnoloģiju, enerģētikas un ilgtspējīgas attīstības aģentūra. Uz informatīvā ziņojuma sagatavošanas laiku ir zināms, ka VTEB projekts ir apstiprināts.

VTEB projekta īstenošanas termiņš ir 48 mēneši periodā no 2020. gada 1. maija līdz 2024. gada 30. aprīlim.

Kopējais projekta budžets ir 6 995 876 EUR, no tā VTEB paredzētais finansējums ir 74 800 EUR. Kopējais ES līdzfinansējums veido 100 % jeb 74 800 EUR, nacionālais līdzfinansējums nav nepieciešams.

VTEB projekta **mērķis** ir tiešsaistes bezkontakta sensoru izstrāde nozieguma vietā atstāto pēdu atklāšanai, vizualizēšanai, identificēšanai un interpretēšanai, samazinot laboratorijas izpētei nepieciešamo laiku un nodrošinot ātru informācijas apmaiņu starp tiesībsargājošajām iestādēm. Tehniskais risinājums būs izmantojams ne tikai nozieguma vietas izpētē, bet arī vietās, kuras skārušas katastrofas vai terora akti.

VTEB projekta **apakšmērķi**:

* izstrādāt un demonstrēt darbībā bezkontakta, nedestruktīvus, automatizētus sensorus, kas ļauj nozieguma vietā ātri un uzticami identificēt, atlasīt un marķēt atstātās pēdas;
* apstrādāt un tiešsaistē nosūtīt nozieguma vietas datus ievadei 3 dimensiju paplašinātās realitātes nozieguma vietas izmeklēšanas sistēmā, lai izveidotu nozieguma vietas 3 dimensiju modeli ar atzīmētām pozīcijām un identificēto pēdu marķējumiem; izveidotais nozieguma vietas 3d modelis, izmantojot paplašinātās realitātes paņēmienus, izmeklētājiem nodrošinās reālistisku vizuālo vidi, ļaujot pārbaudīt hipotēzes, kā arī veikt augsti detalizētu izpēti.

VTEB aktivitātes projektā:

* vienas projekta sanāksmes organizēšana Rīgā;
* dalība prasību izstrādē tiešsaistes bezkontakta sensoriem nozieguma vietā atstāto pēdu atklāšanai un izpētei;
* projekta gala rezultāta testēšana un darbības pārbaude praksē.

VTEB projekts ir nozīmīgs, jo VTEB ekspertiem būs iespēja piedalīties un sniegt savu ieguldījumu inovatīva tiesu ekspertīzes tehnoloģiskā risinājuma izstrādē, kā arī pārbaudīt tā pielietojumu praktiskajā darbā.

Moderno tehnoloģiju un mākslīgā intelekta risinājumu pielietojums nozieguma vietas izpētē un tiesu ekspertīzē ir neizbēgama realitāte, ar ko saskaras arī Latvijas tiesībsargājošās iestādes. VTEB projektā piedāvātais tehnoloģiskais risinājums ļauj ātri iegūt, apstrādāt un pārraidīt lielu datu apjomu, kas ir sevišķi nozīmīgi gadījumos, kad operatīvo darbību veikšanā (t.i. noziedznieka aizturēšanā) nav pieļaujama kavēšanās. Šis projekts no citiem atšķiras ar to, ka tā rezultātā tiks izstrādāts pielietojams tehnoloģiskais risinājums (ne tikai koncepcija). Šāda risinājuma izstrāde ir ļoti dārga un iespējama tikai vairāku valstu sadarbībā.

**VTEB ieguvums**–  VTEB un Latvijas ieguvums no projekta būs iespēja pārbaudīt un praksē pielietot modernu tehnoloģisko rīku, kas var paplašināt nozieguma vietas izpētes iespējas, būtiski paātrinot izmeklēšanu.

VTEB kopējie plānotie attiecināmie izdevumi ir 74 800 EUR – Programmas Apvārsnis finansējums 100 % apmērā jeb 74 800 EUR. Saskaņā ar Programmas Apvārsnis konkursa nosacījumiem avansa maksājums būs 53 % apmērā no Programmas Apvārsnis finansējuma daļas jeb 39 644 EUR, savukārt noslēguma maksājums būs 47 % apmērā no Programmas Apvārsnis finansējuma daļas jeb 35 156  EUR.

Papildus VTEB projektā ir plānoti neattiecināmie izdevumi PVN segšanai 4 028 EUR apmērā (precēm un pakalpojumiem). Līdz ar to kopējais nepieciešamais valsts budžeta finansējuma apmērs (ieskaitot priekšfinansējumu un finansējumu neattiecināmo izdevumu (PVN) segšanai) projekta izdevumu segšanai ir 39 184 EUR.

Līdz ar to kopējais plānotais VTEB budžets, tai skaitā, neattiecināmo izmaksu segšanai, VTEB projekta ietvaros ir 78 828 EUR, t.sk.:

1. 48 000 EUR atalgojums;
2. 2 316 EUR preces un pakalpojumi (projekta sanāksmes organizēšanai Rīgā);
3. 9 524 EUR komandējuma izdevumi (ceļš, viesnīca, dienas nauda);
4. 14 960 EUR netiešās izmaksas;
5. 4 028 EUR neattiecināmo izmaksu (PVN) segšanai par preču un pakalpojumu iegādi projekta rezultātu ieviešanai.

|  |  |
| --- | --- |
|  | **Kopējais finansējums, EUR** |
| **EK finansējums** | **74 800** |
| **Nacionālais līdzfinansējums (nacionālais finansējums)** | **0** |
| **Priekšfinansējums (nacionālais finansējums)** | **35 156** |
| **Finansējums neattiecināmo izdevumu segšanai (nacionālais finansējums)** | **4 028** |
| **KOPĀ** | **113 984** |

VTEB projektam nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |  |  |
| --- | --- | --- | --- | --- | --- | --- |
|  | **2020** | **2021** | **2022** | **2023** | **2024** | **KOPĀ** |
| **Avansa/noslēguma maksājums** | **39 644** | **0** | **0** | **0** | **35 156** | **74 800** |
| **Attiecināmie izdevumi (EK līdzfinansējums)** | **12 500** | **19 290** | **7 854** | **0** | **0** | **39 644** |
| **Attiecināmie izdevumi (Nacionālais līdzfinansējums)** | **0** | **0** | **0** | **0** | **0** | **0** |
| **Attiecināmie izdevumi – priekšfinansējums (Nacionālais finansējums)** | **0** | **0** | **11 436** | **18 242** | **5 478** | **35 156** |
| **Neattiecināmie izdevumi (Nacionālais finansējums)** | **0** | **1 208** | **1 208** | **1 208** | **404** | **4028** |
| **Priekšfinansējuma (nacionālais finansējums) atmaksa valsts budžetā** |  |  |  |  | **35 156** | **35 156** |

VTEB projekta VTEB finansējuma daļas sadalījums pa gadiem ir indikatīvs un var mainīties pēc līguma noslēgšanas. Sekmīgai VTEB projekta īstenošanai nepieciešamais valsts budžeta priekšfinansējums tiks pārdalīts no budžeta resora "74. Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc projekta īstenošanas un attiecināmo izmaksu apstiprināšanas EK veiks noslēguma maksājumu 35 156 EUR apmērā, kas tiks atmaksāts valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos.

**6. Turpmākā rīcība**

Tā kā dalība finanšu instrumentu projektos ir vērtīgs instruments ne tikai konkrētās, projektā iesaistītās institūcijas, bet arī visas nozares attīstībai, iegūstot jaunu pieredzi, zināšanas un starptautiskus kontaktus, lai nodrošinātu sekmīgu projektu aktivitāšu īstenošanu, nepieciešami šādi Ministru kabineta lēmumi:

1. Atļaut TM (TA) uzņemties papildu valsts budžeta ilgtermiņa saistības LRI II projekta īstenošanai Programmas "Tiesiskums 2014–2020"ietvaros.
2. Atļaut TM (VTEB) uzņemties papildu valsts budžeta ilgtermiņa saistības VTEB projekta īstenošanai Programmas "Apvārsnis 2020" ietvaros.
3. LRI II projekta ieviešanai nepieciešamo finansējumu (nacionālo līdzfinansējumu, priekšfinansējumu un finansējumu neattiecināmo izmaksu – PVN – segšanai) un VTEB projekta ieviešanai nepieciešamo finansējumu (priekšfinansējumu un finansējumu neattiecināmo izmaksu – PVN – segšanai) pārdalīt no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".
4. Tieslietu ministrijai, lai nodrošinātu 1. un 2. punktā minēto projektu īstenošanu, normatīvajos aktos noteiktā kārtībā sagatavot un iesniegt Finanšu ministrijā pieprasījumu par apropriācijas izmaiņām.
5. Tieslietu ministrijai pēc īstenoto projektu noslēguma maksājumu saņemšanas nodrošināt līdzekļu ieskaitīšanu valsts pamatbudžeta ieņēmumos.

Ministru prezidenta biedrs,

tieslietu ministrs Jānis Bordāns

*Karlsone-Djomkina 26458289*

[*Agnija.Karlsone-Djomkina@ta.gov.lv*](mailto:Agnija.Karlsone-Djomkina@ta.gov.lv)

*Apinis 67517758*

[*Raimonds.Apinis@vteb.gov.lv*](mailto:Raimonds.Apinis@vteb.gov.lv)

*Pusvācietis 67036711*

*valdis.pusvacietis@tm.gov.lv*

1. <https://ec.europa.eu/justice/grants1/programmes-2014-2020/justice/index_en.htm> [↑](#footnote-ref-1)
2. <https://ec.europa.eu/info/funding-tenders/opportunities/portal/screen/opportunities/topic-details/just-jacc-eju-ag-2019> [↑](#footnote-ref-2)
3. <https://eur-lex.europa.eu/legal-content/LV/TXT/?uri=CELEX%3A32013R1291> [↑](#footnote-ref-3)
4. <https://ec.europa.eu/research/participants/data/ref/other_eu_prog/justice/wp/justice-awp-2019_en.pdf> [↑](#footnote-ref-4)
5. <https://eur-lex.europa.eu/legal-content/LV/TXT/PDF/?uri=CELEX:32012R0650&from=LV> [↑](#footnote-ref-5)
6. <https://eur-lex.europa.eu/legal-content/LV/TXT/PDF/?uri=CELEX:32018R1805&from=lv> [↑](#footnote-ref-6)